Screenshot: N1

SDP-ovac Bojan Glavašević gostovao je na televiziji N1 na kojoj je prokomentirao novonastalu političku situaciju.

Glavašević o HRT-u

Između ostalog, komentirao je i situaciju na HRT-u. "Trenutno se, što se tiče objektivnosti, gledanosti i kvalitete, HRT može mjeriti s RTS-om u vrijeme Slobodana Miloševića", poručio je Glavašević.

Index je razgovarao s Bojanom Glavaševićem povodom usporedbe HRT-a s RTS-om.



"Ta je usporedba birano oštra jer mislim da u zadnje vrijeme HRT propada i to se propadanje ubrzalo posljednjih mjeseci. Ljudi su im otišli, a oni koji su ostali odani kući, njih sami tjeraju. Program im se koristi za obračunavanje s političkim protivnicima. Primjerice, prvo je voditeljica u Pola ure kulture ponovila riječi o Bauku, Grbinu i meni, dakle dala je politički komentar u emisiji o kulturi. Nakon toga je pustila Slobodana Prosperova Novaka da govori laži, ne samo o meni, nego i o uglednim hrvatskim književnicima koji su drukčijeg svjetonazora. To se zove režimski medij", rekao je Glavašević za Index.

U nastavku prenosimo transkript emisije.

Ovih dana nije bilo baš gužve u saboru?



"U saboru je ritam nepredvidiv s obzirom na to da ne znate unaprijed konkretne akte i zakone, to određuje predsjednik sabora".



Imate li dojam da se tamo ne radi udarnički?



"Ima kolega i kolegica koji rade puno u lokalnoj zajednici, ali građani dobro znaju koji su zastupnici aktivni".

Bi li bilo logično da je zastupnik cijeli tjedan tamo?



"Ja sam svaki dan u saboru i znam koje kolege tamo redovito viđam".



Što kažete na izjavu biskupa Košića o koaliciji HNS-a i HDZ-a?

Tekst se nastavlja ispod oglasa

"Treba reći da biskupi imaju pravo izjašnjavati se o svjetonazorskim bitnim pitanjima, ali bi se Crkva trebala držati dalje od politike. To nije bilo pitanje pobačaja, govorio je konkretno o politici i nije mu to bio prvi put. To je neprihvatljivo. On je jedan od radikalnijih i odskače od dobre prakse".

Drago Pilsel je danas bio gost na N1 i rekao je da Košić promovira fašistički moral, slažete li se s tim?



"On uvijek ima jak rječnik i mislim da to što je rekao nije pretjerano. Slažem se s tom tvrdnjom".



Kako biste reagirali da neki biskup poziva da se glasa za SDP?



"Ja sam vjernik i znam po što dolazim u crkvu i to sigurno nije politika. Pozivanje na glasanje ili neglasanje je izvan onoga o čemu bi trebali govoriti. Biskup Bozanić redovito poziva na suptilan način koje su to vrijednosti koje Kaptol podržava, ali to nikada nije na ovakav način kao što to radi Košić".



Plenković je i ranije bio upitan da komentira ovakve stvari, ali je uvijek bio dosta ambivalentan



"Sjećam se prilika kada je mogao nešto reći, ali je šutio, bio je nevjerodostojan. On je najagresivniji kada je najnesigurniji. Podsjeća na Sanadera, ali je to kod njega bilo prirodno, ne naučeno kao kod Plenkovića".



Kako objašnjavate trenutnu situaciju na političkoj sceni?

Politički krajolik se mijenja, građani ne vjeruju 'mainstream' strankama i svjedočimo preslagivanju. HNS-u je ovo zadnji ples, oni koji valjaju su otišli. Ta se stranka više neće pojaviti. Mnogi su otišli, sami su sebe izbacili. U jednakoj je mjeri HNS koji je otišao i koji je ostao, ali drugo su ljudi koje građani prepoznaju. Mislim da ne bih otpisao Mrak Taritaš i ljude koji su otišli s njom. Blizak sam njima jer vrijednosno imamo iste stavove i volio bih da uspiju".



Biste li im se pridružili?



"Ne bih".

Kalkuliraju li s ljudima iz SDP-a?



"To je u redu. Nikoga ne treba lancima držati u stranci. Ja sam član predsjedništva SDP-a, tu sam gdje sam želio biti i trebalo bi se nešto radikalno promijeniti da ja promijenim mišljenje. Želim im da uspiju i da postanu opcija kojoj bi mogli dobaciti loptu. Koalicije između liberala i konzervativaca su u svijetu česta pojava, ali u Hrvatskoj je to neobično, ovo je nova opcija. Guraju priču da će se HDZ odmaknuti od desnice, ali tek kada ta koalicija riješi neka svjetonazorska pitanja poput kurikularne reforme ili ploče u Jasenovcu.. Razgovarali smo na Odboru s novom ministricom obrazovanja Divjak koja nije svjesna da se nalazi u političkoj areni i da joj Plenković neće dati odriješene ruke".

Što mislite o Štromaru?



"Griješio bih dušu da kažem nešto loše, jake stavove nisam od njega čuo, vidjet ćemo. Njegove izjave odišu neinformiranošću, to nije dobro za potpredsjednika vlade".

A o Blaženki Divjak?



"Ona je bila protukandidatkinja Borasu za mjesto rektora, bila je na suprotnoj strani spektra i to je dobro. Mnogi ljudi iz akademije se ne snađu u politici. Želim joj sreću. Barišić je bio kandidat Plenkovića, koji je bio interesno povezan i sada ga više nema. Stihijski ga se riješio. Da je Plenković mudar, ne bi štitio Marića, ne bi smijenio ministre.. Mogao je napraviti promjene u vladi, ali nije mi žao što nije ostao u koaliciji s Mostom. Ako vidimo pomak prema centru, to treba podržati, ali ja sam skeptičan jer će se to dogoditi samo zato što je Plenkoviću netko zavrnuo ruku".



